|  |
| --- |
| **Grundejerforeningen Odsvang af 9. juni 1970** |

**2. april 2023**

Bestyrelsesmøde søndag den 2. april 2023 kl. 10.00 hos Jan Andersen, Digeager 9.

Deltagere:

Peter Slaatorn.

Jørn Tang.

Jan Rasmussen.

Charlotte Christiansen.

Jan Andersen.

Afbud fra Lisa Aalling

Dagsorden:

1. Godkendelse af referat.
2. Opfølgning fra sidste møde, herunder:
3. Vores deklarationer.
4. Status på dræn.
5. Status på veje.
6. Status på vedligeholdelse i øvrigt.
7. Økonomisk status.
8. Planlægning af vores generalforsamling.
9. Indkomne forslag, kommentarer eller forespørgsler fra grundejere.
10. Vores hjemmeside.
11. Dato for næste møder.
12. Eventuelt.

Peter bød velkommen.

Ad 1: Referat fra sidste møde godkendt uden bemærkninger.

Ad 2, a:

Som omtalt på vores bestyrelsesmøde den 8. januar 2023, skrev vi efterfølgende til den grundejer, der efter bestyrelsesmødet af 11. september 2022 havde skrevet til os. Pågældende havde spurgt til hvorfor bestyrelsen gik ind i en sådan sag om deklarationer, idet der ham bekendt ”aldrig har været rejst en sag før i foreningens historie”.

Pågældende skrev efter vores svar til ham, at han af generalforsamlingsreferaterne fra de pågældende år (1975 og 2005), ikke kan se at der har været sager om vores deklarationer (som vi omtalte i vores referat fra bestyrelsesmødet den 11. september 2022).

Ligeledes spørger han til, om vi har noget skriftligt på dette forhold, og om hvilke huse/adresser det drejer sig om.

Bestyrelsen har selvfølgelig skriftlig dokumentation for de to omtalte sager, men vi vil ikke sende disse til pågældende, da vi har den holdning, at dette er en sag mellem de pågældende grundejere og bestyrelsen. Det er efter vores opfattelses ikke noget der skal udbredes i en større forsamling.

I øvrigt fremgår sagen fra 2005 rent faktisk af referat fra generalforsamlingen i 2005 under formandens beretning.

Vi svarede derfor den pågældende, at vi må tolke hans ordlyd (om vi har noget skriftligt på dette forhold) som at han ikke stoler på hvad bestyrelsen siger/skriver, hvilket vi må forhold os til.

Ud over dette foretager vi ikke yderligere i denne korrespondance.

Ad 2, b:

Der er ikke noget at nævne i forhold til vores dræn.

Vi kan dog konstatere fra referat fra grundejerforeningen Lyngen-Stenager, at de har besluttet, at de nu løbende vil foretage spuling af deres dræn, der støder til vores dræn.

(Vi er efter bestyrelsesmødet blevet gjort bekendt med, at der var udfordringer i dræn løbende fra Odsvang/Granitager ned langs skel ved Digeager. Alex Slamsugning bestilt og fik ordnet dette).

Ad 2, c:

Vores veje er fortsat gode. Vi holder løbende øje med dem.

Jan har i marts foretaget fyldning af nogle huller, der var kommet.

Peter bestiller calcium clorid til midt maj. På det tidspunkt ser vi også om der er behov for reparationer af vejene.

Ad 2, d:

Græslåning bliver aftalt igen med vores mand. Jørn tager sig af dette.

Vedr. havvindmølleprojektet er der intet nyt.

Ad 3:

Jørn gennemgik den økonomiske status.

Vi har en formue der fordeler sig med kr. 47.747,07 på foreningskonto, og kr. 2.500,00 på hjertestarter opsparing.

Denne opsparing har særskilt kontonummer: 1551-6053068.

Budgetforslag gennemgået.

Status godkendt.

Ad 4:

Vi gennemgik udkast til indkaldelse til vores generalforsamling, der afholdes den 21. maj 2023 kl.1000 i forsamlingshuset, Odden Havneby.

Peter og Jan er villige til at tage en periode mere. Det samme er vores suppleant Lisa Aalling samt vores revisor, Margit Becker, og revisorsuppleant Sonja Hauerslev.

Jan sender indkaldelse med øvrige materiale ud til medlemmerne ca. 20. april 2023

Peter og Jan indsamler oplysninger om tilmeldinger, idet vi igen i år er vært ved et lille traktement.

Ad 5

Et medlem, som er omtalt under punkt 2 a, har den 1. april 2023 sendt en skrivelse til bestyrelsen vedrørende hans ønske om at der bliver udarbejdet retningslinjer for hvorledes vores deklarationer skal tolkes. Således at dette ikke var op til generalforsamlingen eller bestyrelsen at bestemme/vurdere dette.

Medlemmet bliver anmodet om at fremsende et konkret motiveret forslag, der kan tages stilling til på den kommende generalforsamling.

Ad 6:

Hjemmesiden bliver løbende opdateret med relevant materiale.

Ad 7:

Generalforsamling 21. maj 2023 i Odden forsamlingshus.

Næste års bestyrelsesmøder, bliver aftalt af den nyvalgte bestyrelse efter generalforsamlingen.

Ad 8:

Der er kommet nye ejere Flinteager 16 pr. 1. marts 2023. Eva Liebetanz og Helge Hundahl fra Østerbro. Velkommen til dem.

Jan Andersen

Sekretær